Nos Odo decanus christianitatis diuionensis notum facimus uniuersis presentes litteras inspecturis quod cum discordia verteretur inter magistrum et fratres Domus Dei de Brochon ex una parte, et Stephanum dictum Chaput de Tayr ex altera, super duobus campis terræ arabilis sitis intra Marliens et communem viam de Tayr, quæ ducit ad Diuionem; quos duos campos dictus Stephanus petebat a dictis magistro et fratribus coram nobis: magister vero et fratres dicebant quod Terricus de Tayr pater iamdicti Stephani dederat et concesserat eisdem in puram et perpetuam elemosinam illos prenominatos duos campos: tandem partibus in nostra præsentia constitutis, dictus Stephanus Chapelus concessit et quittauit dictis fratribus elemosinam factam a patre suo, renuncians omni iuri et omni actioni quam habebat vel habere poterat in illis duobus campis: et promisit fide præstita contra omnes portare garantiam et ipse per manum nostram et per manum domini Pontii Chaulardi qui huic compositioni interfuit, habuit viginti solidos diuionenses de bonis Domus Dei de Breschon. Hanc vero compositionem laudauit et ratum habuit domina Alba mater dicti Stephani et elemosinam factam a iamdicto Terrico marito suo laudauit et quittauit: et ut istud magis firmum et stabile permaneat ad preces utriusque presentibus litteris sigillum nostrum apposuimus. Actum anno Domini millesimo ducentesimo trigesimo quinto, mense martii.